Document ID: 31977R1158

NEUVOSTON ASETUS (ETY) N:o 1158/77 annettu 17 päivänä toukokuuta 1977 riisin yhteisestä markkinajärjestelystä annetun asetuksen (ETY) N:o 1418/76 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1),
sekä katsoo, että
riisin yhteisestä markkinajärjestelystä 21 päivänä kesäkuuta 1976 annetussa neuvoston asetuksessa (ETY) N:o 1418/76(2) säädetään johdettujen interventiohintojen järjestelmästä, jossa hinnat on vahvistettava siten, että niiden väliset erot heijastavat vaihteluita, jotka tavanomaisen sadon yhteydessä aiheutuvat markkinoiden hinnanmuodostuksen luonnollisista edellytyksistä, ja että tarjonta ja kysyntä voivat mukautua vapaasti toisiinsa kyseisillä markkinoilla,
riisimarkkinoille on ominaista ylijäämäinen tilanne Italiassa ja alijäämäinen tilanne muissa jäsenvaltioissa; kokemus on osoittanut, että tällaisessa tilanteessa vapaa liikkuvuus yhteisössä ei määräydy johdettujen interventiohintojen järjestelmän, vaan tavoitehinnan ja interventiohinnan välisen suhteen mukaan; tämän vuoksi on tarpeen luopua hintojen alueellisesta porrastamisesta ja korvata se yhtenäisellä interventiohinnalla,
tavoitehinnan, jonka pohjalta yhteisön markkinoiden suojaustaso määritetään, on erottava riittävästi interventiohinnasta, jotta voidaan taata markkinoiden sujuvuus ja tasapainottaa tuotantoalueiden ylijäämä ja kulutusalueiden tarpeet; tämän tavoitteen saavuttamiseksi olisi vahvistettava tavoitehinta interventiohinnan perusteella ottamalla huomioon suurimman ylituotannon alueen ja suurimman alituotannon alueen välisiä kuljetuskustannuksia edustavan hintatekijän ja kuorintakustannusten lisäksi myös markkinaosa, joka edustaa ylijäämäisimmällä tuotantoalueella markkinahintojen ja interventiohinnan tason välistä erotusta tavanomaisen sadon yhteydessä, ja
kynnyshinta on vahvistettava sellaiselle tasolle, että tuontituotteen myyntihinta Duisburgissa asettuu tavoitehinnan tasolle; tämän vuoksi olisi täsmennettävä tarvittavat tekijät kynnyshinnan määrittämiseksi,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 1418/76 2, 3 ja 4 artikla seuraavasti:
"2 artikla
Kaikkien 1 artiklassa tarkoitettujen tuotteiden markkinointivuosi alkaa 1 päivänä syyskuuta ja päättyy 31 päivänä elokuuta seuraavana vuonna.
3 artikla
1. Vuosittain ennen 1 päivää elokuuta yhteisölle vahvistetaan seuraavana vuonna alkavaksi markkinointivuodeksi:
- paddy- eli raakariisin yhtenäinen interventiohinta,
- esikuoritun riisin tavoitehinta.
2. Kumpikin näistä hinnoista vahvistetaan vakiolaatuiselle lyhytjyväiselle riisille.
3. Edellä 1 kohdassa tarkoitetut hinnat ja 2 kohdassa tarkoitetut vakiolaadut vahvistetaan perustamissopimuksen 43 artiklan 2 kohdassa määrättyä menettelyä noudattaen.
4 artikla
1. Yhtenäinen interventiohinta vahvistetaan Vercellin interventiokeskukseen, joka on yhteisön suurimman riisin ylituotannon alueen keskus, tukkukauppaportaassa purkamattomana varastoon toimitetulle irtotavaralle. Hintaa sovelletaan kaikissa yhteisön interventiokeskuksissa.
2. Tavoitehinta vahvistetaan Duisburgiin, joka on yhteisön suurimman riisin alituotannon alueen keskus, samassa kaupan portaassa ja samoilla edellytyksillä kuin yhtenäinen interventiohinta.
3. Tavoitehinta vahvistetaan
- lisäämällä yhtenäiseen interventiohintaan paddy- eli raakariisin markkinaosa sekä työkustannukset kyseisen riisin jalostamiseksi esikuorituksi riisiksi, vähennettynä sivutuotteiden arvolla,
- muuntamalla ensimmäisessä luetelmakohdassa tarkoitettu tulos esikuoritun tuotteen arvoksi, ja
- lisäämällä toisen luetelmakohdan mukaisesti saatuun tulokseen Vercellin alueen ja Duisburgin alueen välisiä kuljetuskustannuksia edustava hintatekijä.
Paddy- eli raakariisin markkinaosa vastaa erotusta, joka tulee olla kyseisen riisin markkinahinnan ja yhtenäisen interventiohinnan välillä. Markkinahintana käytetään hintaa, joka on odotettavissa markkinahintojen muodostumisen luonnollisten edellytysten perusteella tavanomaisen sadon yhteydessä suurimman ylituotannon alueella.
Kuljetuskustannuksia vastaava hintatekijä määritellään edullisimman kuljetusvälineen tai kuljetusvälineyhdistelmän ja voimassa olevien tariffien perusteella.
Siinä tapauksessa, että vesiteitse tapahtuvan kuljetuksen rahtikustannuksia ei saada tariffia soveltamalla, kuljetuskustannukset lasketaan kahden kuukauden rahtikustannusten keskiarvona ottamalla huomioon viimeisimmältä kahdentoista kuukauden ajanjaksolta, jonka tiedot ovat käytettävissä, ne kaksi kuukautta, joiden aikana keskimääräiset rahtikustannukset ovat olleet alhaisimmat.
4. Neuvosto antaa määräenemmistöllä komission ehdotuksesta säännöt, joita sovelletaan määritettäessä interventiokeskukset, joissa yhtenäistä interventiohintaa sovelletaan.
5. Edellisessä kohdassa tarkoitetut interventiokeskukset määritetään asianomaisten jäsenvaltioiden kuulemisen jälkeen vuosittain ennen 1 päivää heinäkuuta seuraavaksi markkinointivuodeksi 27 artiklassa säädettyä menettelyä noudattaen."
2 artikla
Korvataan asetuksen (ETY) N:o 1418/76 14 artiklan 2 kohdan a alakohta seuraavasti:
"2. a) Lyhytjyväisen esikuoritun riisin kynnyshinta vahvistetaan siten, että tuontituotteen myyntihinta Duisburgin markkinoilla asettuu tavoitehinnan tasolle, laatuerot huomioon ottaen. Tähän kynnyshintaan tehdään 7 artiklan säännösten mukaisesti tavoitehinnalle vahvistetut kuukausittaiset korotukset.
Kynnyshinta lasketaan Rotterdamiin samalle vakiolaadulle kuin tavoitehinta, vähentämällä viimeksi mainitusta
- osa, joka edustaa kuljetuskustannuksia Rotterdamin ja Duisburgin välillä ja joka vahvistetaan 4 artiklan 3 kohdan kolmannessa ja neljännessä alakohdassa säädettyjen perusteiden mukaisesti, ja
- osa, joka edustaa myyntimarginaalia sekä uudelleenlastauskustannuksia Rotterdamissa."
3 artikla
Tämä asetus tulee voimaan 1 päivänä syyskuuta 1977.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä toukokuuta 1977.

Labels: 2
17
6